Կարոլին Սիմոն

Կարոլին Սիմոն (գերմ.՝ Carolin Simon, նոյեմբերի 24, 1992(1992-11-24), Կասել, Հեսսեն, Գերմանիա), գերմանացի պրոֆեսիոնալ ֆուտբոլիստ, խաղացել է «Լիոնում» և Գերմանիայի կանանց ֆուտբոլի ազգային հավաքականում՝ որպես ձախ պաշտպան։


== Ակումբային կարիերա ==
Կարոլին Սիմոնը իր կարիերան սկսել է «Այնտրախտ Բաունատալ» սպորտային ակումբում, իսկ 2008 թվականի ամռանը տեղափոխվել է «Յան Կալդեն» ակումբ։ 2010 թվականի հունվարի 1-ին նա միացավ Բունդեսլիգայի «Համբուրգ» ակումբին, պայմանագիր կնքելով մինչև 30.06.2012 թվականը։ «Համբուրգում» անցկացրած երկուսուկես տարիների ընթացքում Կարոլինը մասնակցել է 58 խաղի՝ խփելով ութ գոլ։ Համբուրգից տեղափոխվելուց հետո 2012 թվականի սկզբին Սիմոնը երկու տարով պայմանագիր կնքեց «Վոլֆսբուրգի» հետ (մինչև 30.06.2014), որը փոխարինող էր փնտրում վնասվածք ստացած Մարեն Տեցլաֆին։ Այնուամենայնիվ, «Վոլֆսբուրգում» Կարոլինը հիմնականում խաղում էր երկրորդ թիմում, հիմնական թիմում խաղացել է միայն երկու խաղ Գերմանիայի գավաթի խաղարկությունում։ 2013 թվականի հունվարին փոխադարձ համաձայնությամբ ակումբը հայտարարեց պայմանագրի դադարեցման մասին։
Դրանից անմիջապես հետո հայտարարվեց, որ Սիմոնը պայմանագիր է ստորագրել «Բայեր 04 Լևերկուզենի» հետ։ Լևերկուզենում հետագա երեքուկես տարիների ընթացքում, որպես պաշտպան, նա հանդես էր գալիս թիմի մեկնարկային կազմում, և 2015 թվականին կարողացան նվաճել DFB-Hallenpokal գավաթը։

2015/2016 մրցաշրջանի վերջում Սիմոնը չերկարաձգեց պայմանագիրը «Բայերի» հետ և տեղափոխվեց «Ֆրայբուրգ»։ 2018 թվականի հուլիսի 2-ին ֆրանսիական «Օլիմպիկ Լիոնը» հայտարարեց որպես պաշտպան Կարոլին Սիմոնի հետ մինչև 2019/2020 մրցաշրջանի վերջը պայմանագիր կնքելու մասին։


== Միջազգային կարիերա ==
2007 թվականից Սիմոնը գերմանական ֆուտբոլի ֆեդերացիայի կողմից հրավիրվեց ազգային երիտասարդական թիմ, սկսած Մ-15-ից, որտեղ մասնակցել է 5 խաղի, իսկ մեկ տարի անց հրավիրվել է Մ-16 թիմ, որտեղ անցկացրել է ևս 5 խաղ 2008-2009 թվականներին։
Մ-17 թիմի կազմում առաջին անգամ հանդես է եկել 2008 թվականի հունվարի 29-ին Նոր Զելանդիայի հետ խաղում, որտեղ Գերմանիան հաղթել է 4:0 հաշվով։ Հանդես գալով մինչև 17 տարեկանների Գերմանիայի երիտասարդական հավաքականում դարձել է Եվրոպայի առաջնության 2008 և 2009 թվականների հաղթող։ Ընդհանուր առմամբ Կարոլինը Գերմանիայի Մ-17  թիմում մասնակցել է 14 խաղի։
Մինչև 19 տարեկանների Գերմանիայի հավաքականում առաջին խաղը անցկացրել է 2009 թվականի հոկտեմբերի 27-ին շվեդների դեմ։ 2011 թվականի Եվրոպայի Առաջնությունում մասնակցել է չորս հանդիպման, այդ թվում եզրափակիչին, որտեղ Գերմանիան հաղթել է Նորվեգիայի հավաքականին 8-1 հաշվով։ Ընդհանուր առմամբ, 2009-2011 թվականներին, որպես պաշտպան Մ-19 թիմի կազմում մասնակցել է 13 խաղի՝ խփելով 2 գնդակ։
Մինչև 20 տարեկանների Գերմանիայի ազգային հավաքականի կազմում մասնակցել է Ճապոնիայում անցկավող 2012 թվականի Աշխարհի առաջնությանը՝ դաշտ դուրս գալով վեց խաղերից հինգում։ 2012 թվականի սեպտեմբերի 8-ին կայացած եզրափակիչ խաղում Գերմանիան պարտվեց ԱՄՆ-ին 1:0 հաշվով։
Գերմանիայի մեծահասակների հավաքական առաջին հրավերը Սիմոնը ստացել է մարզիչ Շտեֆֆի Ջոնսից։ 2016 թվականի նոյեմբերի 29-ին, Նորվեգիայի հավաքականի հետ ընկերական հանդիպման ժամանակ Կարոլինը դաշտ մտավ 46-րդ րոպեին։ Գերմանիայի հավաքականի հետ Կարոլինի համար առաջին խոշոր մրցաշարը դարձավ 2017 թվականի Եվրոպայի առաջնությունը։


=== Ակումբային վիճակագրություն ===
Վիճակագրությունը 2018 թվականի դեկտեմբերի 15-ի դրությամբ


=== Գերմանիայի ազգային հավաքականի հետ հանդիպումներ և գոլեր ===
Վիճակագրությունն ըստ dfb.de կայքի


== Ծանոթագրություններ ==